Rímsky nápis na hradnej skale v Trenčíne z roku 179
**Rímsky nápis v Trenčíne** alebo **rímsky nápis na trenčianskej hradnej skale** alebo **trenčiansky nápis** je nápis z rímskeho obdobia vytesaný na hradnej skale v Trenčíne. Nápis spomína osadu Laugaricio, ktorou sa pravdepodobne myslí osada na území dnešného Trenčína alebo v jeho bezprostrednom okolí. Nápis hlása víťazstvo II. rímskej légie nad Germánmi počas markomanských vojen v roku 179. Je to najvýznamnejšia rímska epigrafická pamiatka v strednej Európe na sever od Dunaja, zachovaná in situ.

Historické súvislosti
---------------------

Rímska ríša si v blízkosti Dunaja budovala pohraničné pevnosti, aby mohla odolávať príležitostným útokom barbarských kmeňov spoza Dunaja (aj z územia dnešného Slovenska). Jedna z týchto pohraničných vojenských osád bola napríklad v Rusovciach pri Bratislave a volala sa Gerulata. Konflikty rímskej armády a germánskych kmeňov sídliacich v prvom a druhom storočí na území Slovenska boli časté a tvrdé. Pre obidve strany mali neblahé následky. Správy antických autorov hovoria o neustálych stretoch rímskych útokov na sever a zároveň germánskych protiútokov na juh.

Nielen Germáni boli pre Rímsku ríšu problémom. Na hranice ríše často dorážali aj iné národy. Niektoré dokonca tlačili na Germánov, ktorí boli nútení k ešte väčšiemu tlaku na Rimanov. Okolo roku 170 sa rímske vojsko vrátilo z výpravy proti Partom nakazené morom. Túto situáciu v správnom čase využili Germáni (kmene Markomanov a Kvádov) na ďalšie pohraničné útoky. V roku 172 proti Germánom viedol Marcus Aurelius trestnú výpravu, v ktorej neskôr pokračoval jeho syn Commodus. Tento uzavrel s porazenými Germánmi prímerie. Práve z týchto čias pochádza aj nápis na trenčianskej skale (prelom rokov 178 a 179). Osada Laugaricio je jedným z najsevernejších miest, kam sa rímske vojská dostali vo výpadoch proti Germánom .

Nápis
-----

V poslednom roku vojny s Germánmi prenikli detašované oddiely II. pomocnej légie (II legio Adiutrix) z posádky v Aquincu (dnešná Budapešť) údolím Váhu až k Laugariciu. Nápis na skale, ktorá sa v tej dobe vypínala nad korytom rieky Váh, je venovaný víťazstvu rímskeho vojska nad Kvádmi. Nápis je vytesaný do skaly pod Trenčianskym hradom (predpokladaný text - časom zvetrané alebo chýbajúce časti sú uvedené v zátvorkách):




Fotografia a nákres kamenného podstavca sochy venovanej Marcovi Valeriovi Maximianovi nájdeného v alžírskej Záne

> **VICTORIAE AVGVSTORV**(m)
> 
> 
> **EXERCITVS QVI LAV**
> 
> 
> **GARICIONE SEDIT MIL**(ites)
> 
> 
> **L**(egionis) **II DCCCLV**
> 
> 
> (Marcus Valerius) 
> 
> 
> **MAXIMIANVS LEG**(atus) **LEG**(ionis) **II AD**(iutricis) **CVR**(avit) **F**(aciendum)
> 
> 

*„Víťazstvu cisárov a vojska, ktoré sídlilo v Laugariciu, v počte 855 vojakov II. Légie, dal zhotoviť M. V. Maximianus, legát II. Pomocnej légie."*

Pôvodne bola pravosť nápisu spochybňovaná rôznymi odborníkmi, napr. T. Mommsenom. Identifikáciu legáta Marca Valeria Maximiana, ako aj pravosť nápisu na hradnej skale, potvrdil nález v lokalite Zána v Alžírsku (Diana Veteranorum v rímskej provincii Numidia). V polovici 20. storočia tu bol objavený podstavec sochy bývalého miestodržiteľa M. V. Maximiana s votívnym nápisom opisujúcim jeho bohatú kariéru v rímskej armáde. Práve v tomto opise sa spomína epizóda z jeho života, počas ktorej bol veliteľom rímskych oddielov, ktoré prezimovali v osade Laugaricio v zadunajskom barbariku. Presné datovanie nápisu umožnil jednak nález zo Zány, jednak samotný text nápisu. Je venovaný víťazstvu cisárov. Pravdepodobne išlo o cisára Marka Aurelia (161 – 180) a jeho syna Commoda, ktorí zvíťazili nad Germánmi.

Pozri aj
--------

* Markomanské vojny

Referencie
----------

1. ↑  GOLÁŇ, Karol, KROPILÁK, Miroslav; RATKOŠ,Peter; TIBENSKÝ, Ján *Československé dejiny*. Redakcia M. Kropilák. 1. vyd. Bratislava : Vydavateľstvo Osveta, 1961. 384 s. 40. Rozklad patriarchálneho rodového zriadenia 4, s. 21.
2. ↑  MIŠÍK, Milan. *Štafeta vedy*. 1. vyd. Bratislava : Obzor, 1990. 372 s. ISBN 80-215-0098-0. S. 148.

Zdroje
------

* Tamara Nešporová, Ján Rajtár: Laugaricio – Trenčín a okolie v rímskej dobe

Iné projekty
------------

Commons
* Spolupracuj na Commons Commons ponúka multimediálne súbory na tému **Rímsky nápis v Trenčíne**


|  |  |
| --- | --- |
| Portal | Slovenský portálHistorický portál |

| * z
* d
* u
Trenčín |
| --- |
| Samospráva | 
* *Primátor:* Richard Rybníček (od 2010)
* *Primátori*
* *Čestní občania*
* *Mestské časti:* Juh
* Sever
* Stred
* Západ

 |
| Geografia | Lesopark Brezina
* *Vodstvo:* Biskupický kanál
* Lavičkový potok
* Teplička
* Váh
* Zlatovský potok
* *Chránené územia:* Trubárka
* Zamarovské jamy
* *Chránené stromy:* Trenčianske ginká
 |
| Dejiny | 
* Dejiny Trenčína
* Bitka pri Trenčíne
* Matúš Čák Trenčiansky
* Laugaricio
* Rímsky nápis
* Studňa lásky

 |
| Pamiatky a stavby | 
* Trenčiansky hrad
* Budova Obchodnej akadémie v Trenčíne
* Mestská brána
* Mestská sporiteľňa
* Nákupné centrum Laugarício
* Obchodný dom Prior
* Synagóga v Trenčíne
* Vila Dr. Sázela
* Železničné mosty cez Váh v Trenčíne
* *Zoznam kultúrnych pamiatok*
* *K:Stavby*
* *K:Kostoly*

 |
| Doprava | 
* *Mestská:* MHD
* *Cestná:* Autobusová stanica
* D1
* DP5
* I/61
* II/507
* *Železničná:* Žst. Trenčín
* Trenčín-Zlatovce
* Železničná trať Bratislava – Žilina
* Železničná trať Trenčín – Chynorany
* *Letecká:* Letisko Trenčín
* *K:Doprava*

 |
| Námestia a ulice | 
* *Námestia:* Mierové
* Sv. Anny
* Štúrovo
* *Ulice:* Farská
* Hviezdoslavova
* Matúšova
* Sládkovičova
* *Zoznam*

 |
| Kultúra | 
* Galéria Miloša Alexandra Bazovského
* Trenčianske múzeum
* Verejná knižnica Michala Rešetku v Trenčíne
* *K:Kultúra*

 |
| Školy | 
* Trenčianska univerzita Alexandra Dubčeka
* Vysoká škola manažmentu
* *K:Stredné školy*

 |
| Šport | 
* AS Trenčín
* FBK AS Trenčín
* HK Dukla Trenčín
* Kraso Trenčín
* Rona Cup
* ŠK 1. FBC Trenčín
* Štadión na Sihoti
* Zimný štadión Pavla Demitru
* *K:Šport*

 |